২০১০ সালে তখনও অ্যান্ড্রয়েড অপারেটিং সিস্টেম সেভাবে বাজারে আসেনি। তখনও স্মার্টফোন শব্দটি খুব বেশি মানুষের কাছে পরিচিত নয়। মাত্র তিন বছর আগেই বাজারে এসেছে প্রথম জেনারেশনের আইফোন। যথেষ্ট জনপ্রিয় হলেও দামের জন্যই তা সাধারণ মানুষের ধরা-ছোঁয়ার বাইরে ছিল। আর ছিল ব্যাকবেরি অপারেটিং সিস্টেম, যা তখন বাজার ধরে ফেলেছে। এই অবস্থায় বাজারে এল উইন্ডোজ অপারেটিং সিস্টেম। কিন্তু নানা কারণে উইন্ডোজ অপারেটিং সিস্টেমের প্রথম ফোন বাজার ধরতে পারেনি। এরপর উইন্ডোজ ৭.৫ অপারেটিং সিস্টেম ও নোকিয়ার হাত ধরে ফের কিছুদিনের মধ্যেই ফিরে আসে উইন্ডোজ ফোন। নাম দেওয়া হয় লুমিয়া। এই স্মার্টফোনের লাইভ টাইলস ও ঝকঝকে ইন্টারফেস দেখে প্রথম দর্শনেই অনেকের তা পছন্দ হয়ে যায়। কিন্তু ততদিনে বাজারে পুরোদমে চলে এসেছে অ্যান্ড্রয়েড অপারেটিং সিস্টেম। আর আইফোনও আরও উন্নত হয়েছে।